
			A totes les dones que han format  

			i formen part de la meva vida.  

			Gràcies per ser-hi sempre.  

			Gràcies per les paraules, pels  

			silencis, per l’escolta i per l’afecte.  

			Gràcies per ser el mirall  

			i la llum que el travessa.  

			Quina meravellosa, absoluta i  

			fantàstica sort que ens haguem trobat  

		










		
			 

			 

			Les coses que les dones reclamen sovint són la seva pròpia veu, els seus propis valors, la seva imaginació, la seva clarividència, les seves històries, els seus antics records. Si busquem el més profund, el més fosc i el menys conegut, tocarem els ossos. 

			 

			CLARISSA PINKOLA ESTÉS 

		










		
			 

			 

			Nota informativa: tot i que aquesta novel·la està inspirada en un lloc real i moltes de les descripcions que es fan de l’entorn són realistes, es tracta d’una novel·la de ficció, en la qual els personatges que habiten aquest espai tan conegut per molts són completament inventats i no tenen res a veure amb la realitat. El mateix passa amb la trama i tot el que hi succeeix, així que, com ja sabeu, qualsevol semblança amb la realitat és pura coincidència i tot, absolutament tot, és atribuïble a la meva imaginació. 

			Un cos a la riba 

			Jacint 

			 

			Estany de la Ferrera. El Prat de Llobregat 

			27 de setembre de 2025  

			 

			El primer que pensa és que es tracta d’un maniquí. Li sembla que el que veu només és un tros de cama de plàstic blanquinós, abandonat entre les canyes que envolten l’estany, acaronades per la brisa fresca de primera hora del matí. Tot i així, les seves neurones capten de seguida la incongruència: l’objecte es troba completament fora de lloc. La propietat està vigilada, hi ha càmeres i per accedir-hi es necessita un codi que canvia cada dia. Així que és poc probable que algú hi hagi entrat amb un maniquí, encara que no impossible. A vegades lloguen la finca per fer-hi rodatges de moda, però en aquests casos hi fan servir models, no maniquins. A més, no hi ha hagut cap rodatge des de fa dos dies, i ahir el tros de cama no hi era. D’això n’està segur. 

			«Podria ser cosa d’en Ferran», pensa. Que hagi muntat una festa de les seves, i ves a saber com ha acabat. Sí, això li sembla el més probable. De fet, fa gairebé un any ja va fer servir una extremitat d’un maniquí, aquell cop un braç, i el va mig enterrar al cementiri de mascotes de la família per «celebrar» la nit de la Castanyada. Últimament —que vol dir durant els últims anys— n’ha fet unes quantes de grosses, en Ferran. Tantes que el seu cosí —que pràcticament li fa de pare— ja l’ha amenaçat dues vegades de retirar-li la paraula i qualsevol tipus de suport. Li sap greu que es comporti així, ell que l’ha vist créixer des que era un marrec. Juraria que el xaval té bon cor, però les facilitats exagerades de segons quin tipus i les mancances d’un altre, fan que a vegades la gent no acabi de créixer del tot. «El noi ha tingut tot el que no li calia, i poc del que realment és necessari a la vida», pensa mentre nega amb el cap i fa espetegar la llengua. Després encongeix les espatlles: «Bé, potser encara es pot arreglar». 

			Finalment s’espolsa la corrua de pensaments i s’acosta a la falsa extremitat amb prudència. Els seus passos, només un xic dubitatius, avancen per l’estret caminoi de terra que mena cap al petit embarcador format per una mitja lluna de terra que besa l’estany. Després voreja la barca blanca dels Domènech, que avui dia només fa servir l’hereva, i camina uns metres endins del canyissar cap al seu objectiu, l’aigua fangosa cobrint-li una part de les botes negres impermeables. 

			És llavors quan els seus ulls comprenen el que està veient i l’horror s’apodera d’ell: la cama i el peu descalç no són de plàstic. El que veu és clarament pell. Una pell tènue, d’un color blanc pàl·lid i esmorteït, exempta de vida. Està convençut que vol apartar-ne la mirada, però per algun motiu que no sap explicar no n’és capaç. Potser si ho continua mirant el seu cervell reac­cionarà d’una vegada i ho processarà, finalment. 

			Tot d’una, sense avisar, el vòmit li brolla impacient de la boca. Emet un gemec que uneix sorpresa i vergonya, però per un instant sent un alleujament breu. Després s’eixuga les restes de vòmit dels llavis amb l’avantbraç i roman uns segons amb el cos mig rebregat, panteixant. Finalment treu el mòbil de la butxaca, la mà una mica tremolosa, i comença a prémer 1, un altre 1... i, llavors, penja tot d’una. 

			Nega amb el cap. Coneix perfectament les ordres: no es truca mai a les autoritats abans d’haver comunicat al senyor Domènech el que sigui que hagi passat dins la propietat i que ell n’hagi donat el consentiment. Però en Jacint faria el que fos per no haver de ser qui li comuniqui el que acaba de veure. Perquè... amb quina cara i com dius al teu cap que has trobat la seva filla, morta, a escassos metres de la porta del darrere de casa seva? 

			Un cafè amb sospites 

			Clàudia 

			 

			Casa Pinto. Sitges  

			23 de setembre de 2025 

			 

			La Clàudia ha hagut d’esperar ben bé cinc minuts fins que en Rai ha decidit arrossegar-se fins a la porta. Està gairebé segura que estava dormint, té els cabells despentinats i va vestit amb la roba del dia anterior: uns pantalons curts de color caqui i una samarreta negra de Black Sabbath. Ha fingit un mig somriure quan l’ha vist a través del vidre, abans d’atansar-se a obrir-li la porta: 

			—Perdona, em vaig quedar adormit al sofà esperant-la. —Les ruixades de Calvin Klein no han aconseguit dissimular l’alè alcoholitzat que se li escapa dels llavis prims—. Passa, passa. Vols un cafè? 

			Ella fa que sí amb el cap i entra a la casa que li és tan familiar. Però de seguida hi troba a faltar la Julie, i se sent estranya acompanyada només d’en Rai. Mai l’ha acabada de convèncer, ell, sempre ha pensat que hi havia alguna cosa que no encaixava, encara que no sabria explicar què. Bé, potser sí: les interminables nits de festa, l’ús i abús de drogues i alcohol, tot i que n’havia fet els ulls grossos dient-se a ella mateixa que la manera com la gent ocupava el seu temps lliure no era assumpte seu, encara que li semblés exagerat en intensitat i freqüència. De fet, mentre pensa això, pot identificar clarament el polsim blanc a sobre la taula de vidre de la saleta. Sacseja el cap en un moviment gairebé imperceptible: no ha vingut fins aquí per criticar els mals hàbits d’en Rai. 

			—M’imagino que no tens notícies noves... —S’asseu en un dels tamborets alts entapissats amb pell negra col·locats sota la barra de la cuina. 

			—No. L’he estat trucant tota la nit al mòbil, però segueix apagat. 

			—Potser seria hora de fer la denúncia, Rai. 

			—Encara no —respon secament, amb els ulls fixos en la Nespresso. 

			—Pot estar en perill. La seva vida podria dependre d’unes hores. 

			—La Julie no és del tipus de persona a qui li passen aquestes coses. És molt intuïtiva, sap evitar els problemes. 

			La Clàudia pensa que això és veritat i mentida a la vegada. La seva relació amb en Rai n’és ben bé l’exemple. 

			—Creus que ha marxat voluntàriament? —li pregunta. 

			Ell vessa el cafè calent en una tassa i l’hi col·loca davant. 

			—No. O potser sí. No ho sé. —Es passa la mà pels rínxols rossos i se’ls aparta de la cara. 

			—Va passar alguna cosa, Rai? —insisteix—. Us heu discutit? 

			—No, no —fa ell repetidament—. Però aquests últims dies estava una mica estranya, com si li voltés alguna cosa pel cap. 

			—Com què? 

			—Que no ho sé, hòstia!  

			Colpeja la superfície de la barra de la cuina amb la mà oberta i fa trontollar la tassa de ceràmica negra. 

			Però ella no es deixa intimidar per aquest tipus d’esclats breus que el caracteritzen, sinó que xarrupa el que queda de cafè i deixa la tassa amb parsimònia a la barra. Després li clava la mirada i anuncia: 

			—Si avui no en tenim notícies, jo mateixa posaré la denúncia a la comissaria. —S’aixeca del tamboret i es penja la bossa a l’espatlla—. Neteja aquella taula —diu assenyalant amb els ulls la tauleta on ha vist el polsim blanc— i desfés-te de les drogues. Si la Julie no apareix avui, demà tindràs visita dels companys del meu germà, i et puc assegurar que no seran tan comprensius com jo. 

			En Rai li aguanta la mirada, els llavis lleugerament premuts, però no diu res. Ella tampoc ho esperava. 

			Finalment, la Clàudia fa mitja volta i desapareix de l’estança, no sense abans haver copsat de reüll el biquini rosa i humit que penja del pom de la porta del despatx. 

			Una sorpresa agredolça 

			Jacint 

			 

			Torre Domènech. La Ferrera. El Prat de Llobregat  

			27 de setembre de 2025 

			 

			En Jacint deixa anar un sospir gairebé mut abans de fer mitja volta i recórrer els vint metres que separen el moll de la porta del darrere de la Torre Domènech. El taronja viu i intens dels crisantems i el lila profund de la sàlvia que l’envolten en aquest curt trajecte accentuen la desesperança i l’absurditat de tot plegat. L’estat en què es troba no li permet pensar que seria bo fixar-se si hi ha petjades a la terra humida per la minsa pluja de la nit anterior —sempre plou durant la Festa Major—, i esbrinar així si coincideixen amb les de la Dèlia o amb les d’algú altre. Tampoc li passa pel cap que pugui estar comprometent l’escena d’un crim. No s’ha permès pensar més enllà del fet que ella és morta. Només vol acabar de fer el que s’espera d’ell per excusar-se i poder estar sol per intentar pair el que acaba de viure. 

			La porta del darrere és oberta. No és estrany. Són les set passades i la Dolores comença a ventilar la casa tan bon punt es lleva, sempre a les sis, per tornar-la a tenir tancada i ventilada quan la resta dels habitants s’aixequen. Pensa que probablement el senyor Domènech encara deu ser al llit, al cap i a la fi és cap de setmana. La idea d’entrar a la seva habitació sense permís i despertar-lo per donar-li la terrible notícia se li fa inconcebible. Potser podria esperar. Però, no, no l’hi perdonaria mai, si sabés que havia estat assegut sense fer res, deixant-lo dormir. Així que fa el cor fort, empeny suaument el porticó pintat de color verd, es treu ràpidament les botes, plenes de fang, i es posa les espardenyes. Després volteja la monumental taula de fusta de roure massís que presideix el menjador i es dirigeix al replà per pujar les escales que l’han de dur a la planta superior. Tot just quan posa l’espardenya al primer esglaó, sent la Dolores que baixa les escales, remugant, amb un cistell de roba bruta als braços. 

			—Hombre, Jacint. Què fas aquí? —li pregunta quan se’l troba de cara a mitja escala—. Sembla que hagis vist un fantasma! 

			—Encara dorm, el senyor Domènech? —pregunta ell, sense saber ben bé quina resposta desitja rebre. 

			—Sí, senyor. Per què? 

			—L’he de despertar. 

			—Jo no ho faria, ja saps que no li agrada gens que es fiquin a la seva habitació. 

			—És important. 

			—Tan important per tenir-lo tot el dia de mal humor? 

			—El mal humor està garantit sigui com sigui, i creu-me que aquest no seria el pitjor dels mals. 

			—Ai, Jacint, quin misteri. Em dius què coi ha passat o què? 

			—Primer li he de dir a ell, ja saps com funciona. 

			La Dolores s’encongeix d’espatlles i fa un gest murri. Sap perfectament que no val la pena insistir-li: durant la vintena d’anys que fa que es coneixen ha après que en Jacint és igual o més tossut que ella. I ella n’és una bona mica. 

			—Tu mateix. Però fes el favor de no picar gaire fort a la porta i no fer escàndol, que la nena va arribar a tres quarts de quinze, ahir. Jo crec que més tard del que té permès, però vaja, que no seré jo la que ho digui al seu pare, tots hem sigut joves alguna vegada. 

			—La vas sentir arribar? —pregunta sorprès. 

			—Sí, ja saps que tinc l’habitació tot just a sobre de la seva. Crec que va arribar una mica borratxa, perquè va fer un parell de cops i va deixar caure les botes a terra, d’aquella manera que... bé, ja ho saps. 

			—Quina hora era? 

			—Les tres, vaig mirar el rellotge. Però no ho diguis a son pare que... —No té temps d’acabar la frase perquè en Jacint li passa rabent pel costat i acaba de pujar les escales fins a la primera planta de la torre. Tot seguit camina cap a la dreta del passadís i s’atura davant la porta de l’habitació de la Dèlia Domènech, que roman tancada. La Dolores el segueix encuriosida. 

			—Però es pot saber què coi fas? —Es planta davant la porta barrant-li el pas—. Ni se t’acudeixi entrar a l’habitació de la nena, que ja té una edat i podria estar desvestida, i... 

			—Obre la porta —ordena ell, amb una veu autoritària que fa servir escasses vegades. 

			—Però... 

			—Sisplau —insisteix amb fermesa. 

			La Dolores finalment obeeix: fa girar el pom daurat amb delicadesa i empeny la porta suaument. 

			—Què? —xiuxiueja després de treure el cap a l’habitació. 

			En Jacint aixeca lleument la testa per sobre de la seva i fa un cop d’ull a l’interior. L’estança està força desendreçada. Diversos pilons de roba, la majoria negra, vesteixen el terra. L’escriptori de fusta clara, a més de l’ordinador, el micròfon i la càmera digital, té la superfície plena de diversos estotjos i brotxes de maquillatge escampades. Però el que més el sobta és veure el cos que reposa a sobre el llit, boca avall, els rínxols castanys brollant rebels del seu cap. Li costa processar el que té davant, i aleshores, tot d’una, la font de cabells de color avellana es mou i aquella veu que coneix tan bé murmura: 

			—Què collons hi feu, aquí? —I els cabells s’enretiren per mostrar un rostre que ha vist créixer durant vint-i-un anys—. Voleu deixar-me dormir, que és fucking diumenge? 

			I una onada d’incomprensió, estupefacció, però també d’alegria sobtada, li sacseja el cos. 

			Visió de futur 

			Rai 

			 

			Barcelona  

			20 de març de 2006 

			 

			El dia que en Raimon Belart va conèixer la Julie Magnier una pluja feble però insistent havia cobert els carrers asfaltats de la ciutat d’una fina capa d’aigua, i els carrerons artificialment creats entre les atraccions de la fira en una esplanada dels afores s’havien convertit en carrils de fang relliscós. En Rai va fer una ullada a les sabates de pell marró mentre avançava per un dels carrerons improvisats i va moure el cap a banda i banda mentre pensava que se’n compraria unes de noves l’endemà. La sola idea de les sabates noves el va fer somriure, i se li van dibuixar dos clotets a escassos centímetres de la comissura dels llavis. Li sortirien gratis amb el que guanyés amb aquesta aposta: en cap cas depenia de l’atzar, i, per tant, estava segur de ser-ne el vencedor. 

			La Julie es trobava asseguda en la penombra. L’envoltava un fum espès intensament aromatitzat, que atacava els sentits d’una manera que ell va considerar vulgar i embafadora. Però això era una fira, i no es podia esperar gaire més sofisticació d’aquells que hi treballaven, es digué mentre avançava ajupit per evitar que el sostre de la tenda de lona improvisada li pentinés els cabells rossos i lleugerament ondulats per la humitat. 

			A mesura que s’hi va anar acostant, el que abans havia estat tan sols una silueta negra, amb prou feines definida i impassible, es va transformar en una dona de bellesa obscura que l’observava somrient. La llum de les espelmes distribuïdes al seu voltant ressaltava uns pòmuls ben definits, emmarcats per la contundència geomètrica del tall de cabells, d’un color negre brillant com el plomatge d’un corb majestuós. Recolzava elegantment les mans fines i de dits llargs a la taula rodona que tenia al davant, els anells daurats i amb diverses pedres de colors encastades ressaltats també per la llum de les espelmes. A la seva esquerra hi havia un piló de cartes cap per avall. Com que la taula estava coberta amb una tela d’estampat qüestionable i un tapet, en Rai no va poder avaluar-ne les cames, cosa que feia amb totes les dones que tenia al davant, encara que el bust prominent que intentava fugir de l’escot de la Julie el va fer augurar que es trobava davant d’un exemplar que potser havia subestimat en la distància. 

			—Segui —va ordenar ella aixecant lleugerament la mà dreta i ensenyant-li el palmell a manera d’invitació. 

			Ell la va obeir sense intentar ocultar la sorna que se li dibuixava al rostre morè. Ella el va observar en silenci durant uns segons, els justos per causar-li una certa incomoditat. Després, mirant-lo fixament, va dir: 

			—I doncs, què vol saber? 

			—Li he de fer una pregunta concreta? Em pensava que em podria donar una visió general del futur. 

			—Tot depèn del que vulgui pagar. Perdoni, he tingut la intuï­ció que només voldria una tirada ràpida. 

			—Perquè és més barata? —va preguntar gairebé ofès. 

			—Perquè tinc la sensació que no li agrada gastar-se els diners en coses que considera ximpleries. 

			La frase va aconseguir captar l’atenció d’en Rai. Va pensar que potser havia subestimat la persona que tenia al davant. 

			—Quins són els serveis que ofereix? —va preguntar de la manera més neutra que li va ser possible. 

			Ella va somriure satisfeta. 

			—Una lectura de quiromància són deu minuts i val quinze euros. També puc fer diverses lectures de les cartes del tarot, ja sigui per respondre una pregunta concreta sobre un tema en particular, que val deu euros, o una tirada més general de previsions a curt termini, que val vint-i-cinc euros. La tirada completa, que dura uns trenta minuts, val cinquanta euros. 

			—Una tirada general —va dir buscant els ulls de la pitonissa. 

			La Julie va somriure de nou, com si la resposta d’en Rai hagués complert les seves expectatives, va pensar ell, i va allisar amb el palmell de la mà esquerra el tapet de pelfa amb parsimònia. Després va agafar el piló de cartes amb delicadesa i va tancar els ulls durant uns segons. Els seus dits començaren a barrejar les cartes de manera àgil i neta. En Rai va pensar que aquella dona seria una bona crupier, si és que decidís canviar de professió. Tot seguit ella li va donar el piló de cartes. 

			—Ara barregi-les vostè. Si hi ha alguna qüestió que el preocupa en particular, pensi-hi mentre ho fa. 

			En Rai va agafar el piló de cartes i les va remenar fent un parell de trucs dels que havia après al casino. Somreia i buscava l’admiració als ulls ametllats de la pitonissa, fins que va decidir deixar les cartes a la taula després d’enganxar-se a ell mateix pensant en l’absurditat de la seva actuació. La Julie es va limitar a recollir les cartes amb un gest sobri i les va distribuir sobre el tapet en tres piles. 

			—Triï’n una, sisplau —va dir aixecant per fi la vista del tapet per trobar-se amb els ulls verds d’en Rai. 

			Sense pensar-ho gaire, aquest va estirar la mà i va assenyalar la pila del mig. 

			Ella va agafar-la i tot seguit la va sumar a les altres dues piles, de manera que les cartes que ell havia escollit van quedar a dalt de tot. Després les va estendre en forma de ventall. 

			—Esculli’n set, sisplau. 

			Ell va obeir deixant escapar el seu escepticisme per les comissures dels llavis. Ella va ignorar el gest i va procedir a fer un piló amb les set cartes, que a continuació va col·locar en forma de creu a la taula mentre els donava la volta. Quan va haver acabat, se les va mirar en silenci durant una estona, que a en Rai se li va fer eterna. Finalment no va poder aguantar més i li va etzibar: 

			—I doncs? Què diuen les cartes, senyoreta pitonissa? 

			—Diuen que ve de lluny, d’un lloc on no fa gaire va perdre una persona molt propera a vostè. 

			A en Rai li va canviar la cara. 

			Ella li va clavar una mirada impertèrrita, i va afegir: 

			—També diuen que vostè és una persona més aviat impulsiva, amb facilitat per caure en vicis que li fan més mal que bé. Però no està tot perdut, senyor Belart. La bona notícia és que en breu coneixerà l’amor de la seva vida en un lloc que mai s’hauria imaginat. I serà un amor, que, passi el que passi, no oblidarà mai. 

			I en Rai es va perdre en el somriure d’ella, sense adonar-se que en cap moment li havia dit el seu nom. 

			Ulls de tempesta 

			Dèlia 

			 

			Platja de la Ferrera. El Prat de Llobregat  

			3 de novembre de 2024 

			 

			La primera vegada que van tenir coneixement de l’existència de l’altre eren les onze del matí d’un dia gris i ventós de novembre. Si més no, això és el que la Dèlia pensava. 

			Ningú més havia decidit que seria una bona idea passar aquelles hores del diumenge a la platja en aquelles circumstàncies, i potser només per aquest fet ja es van sentir una mica units en el moment en què les seves pupil·les es van trobar: dues ànimes lliures i rebels que de cap manera subjugaven els seus impulsos a les condicions meteorològiques. 

			La Dèlia seia amb les cames encreuades sobre la sorra fina i freda, humitejada per la pluja que havia caigut incessantment durant tota la nit. Observava les aigües fosques sense deixar-se intimidar pels brams esfereïdors d’un mar salvatgement bell que se sentia seu. Feia temps que havia descobert que aquelles onades ferotges la submergien en un estat meditatiu que li permetia arrelar-se quan més ho necessitava. I aquell matí ho necessitava. Normalment, la presència d’algú altre a la platja l’hauria enutjat immediatament, però va veure alguna cosa en aquells ulls profunds d’un color idèntic al que el mar tenia aquell dia que va aconseguir frenar les paraules impertinents que li haurien sortit de la boca. El somriure de dents impecables entre els llavis molsuts, que aportava l’única llum en aquell paratge, també va ajudar-hi.. 

			—Aquesta platja està tancada al públic, és un espai protegit —va anunciar amb un to gairebé juganer. No sabia per què ho havia dit. Bé, potser sí: per deixar clar qui era ella. 

			—Vaja, ho sento, no ho sabia. —El noi de cabells castanys va col·locar-se la canya de pescar a l’esquena—. Volia pescar abans de la tempesta, però el mar està massa agitat. He pensat que valia la pena fer un passeig abans de marxar, ja que era aquí. 

			—I no has vist el cartell? —va seguir la Dèlia, molesta immediatament amb la impertinència que transmetia la seva veu. Però no va caler que el noi respongués, perquè quan va dirigir els ulls cap al cartell es va adonar que el vent el devia haver arrancat—. Tant se val —va afegir—, em dic Dèlia. 

			—Oriol. —Va somriure ell, però no s’hi va acostar—. Així que la platja és teva? —va preguntar sorneguer. 

			—No, però hi tinc accés des de casa meva. Visc allà, a la Torre. —I va recórrer amb la mirada la cala limitada pels espigons a cada banda.  

			—Domènech? 

			Ella va assentir. 

			—Deu ser agradable tenir una platja on estar sol. —A ella no se li va escapar el cinisme que tenyia aquelles paraules. 

			Va encongir les espatlles. 

			—Només si pots estar-hi realment tranquil·la. —Però ho va dir amb un mig somriure. 

			—Sí, esclar. Perdona, ja no et molesto més. —El noi va aixecar la mà com a comiat i va fer mitja volta per començar a caminar cap a l’altra banda de la platja. 

			—Espera! —va cridar ella, tot just quan un tro ensordidor va esclatar al cel i les primeres gotes de pluja van fer acte de presència. 

			Ell es va girar i la va mirar amb posat interrogant. 

			—Vols aixoplugar-te una estona? —va preguntar mirant el cel de plom i obrint les mans. 

			—A casa els Domènech? —Va inclinar lleugerament el cap i va arrufar el nas. 

			—No —va fer ella—. No vull anar a casa, ara; per això estava justament aquí. Hi ha una casa abandonada on la meva amiga i jo anem quan volem tranquil·litat. Mai ens hi molesta ningú. 

			—M’estàs tirant els trastos? —Li va clavar els ulls de tempesta i va somriure d’una manera que barrejava la incredulitat amb les ganes de jugar. 

			—No gens —va respondre ella mantenint les ninetes fixes en el mar agitat d’aquells ulls en què va trobar que era extremadament fàcil perdre’s—. Només t’ofereixo aixopluc. I conversa. Que quedi clar des del principi. 

			Ell va assentir. 

			—I no et fa por portar-m’hi? No em coneixes de res. 

			—Faig classes de defensa personal des que tinc sis anys. Jo no intentaria res, si fos tu. A més, no oblidis que estàs al meu territori: en aquesta bombolla hi ha ulls per totes bandes. —Va mirar la torre que sobresortia entre les capçades dels pins frondosos a uns cent metres de distància. Després va retornar a aquell rostre morè que l’observava divertit—. Què? Vens o no? —Es va aixecar i es va espolsar la sorra humida dels pantalons texans. 

			—Vinc. 

			Ella va amagar el somriure satisfet entre els cabells llargs de color d’avellana que el vent, cada cop més fort, li feia dansar pel rostre, i va retornar a les faccions neutres que tan bé controlava quan va acabar d’aixecar el cap. Després, les petjades de tots dos es van dibuixar paral·leles a la sorra fins que van desaparèixer pel caminoi de terra que s’endinsava a la pineda de la Ferrera. 

			Veïns 

			Clàudia 

			 

			Plaça de l’Estrella. Sitges 

			23 de setembre de 2025 

			 

			La Clàudia es disposa a obrir la porta del seu vellíssim Peugeot 207 aparcat a la diminuta plaça rodona que hi ha al final del carrer d’accés a casa de la Julie, quan instintivament els seus ulls es desplacen cap a la finestra de la segona planta de l’edifici que té al davant: una figura alta i prima deixa anar una cortina vaporosa i blanca en un intent inútil d’ocultar la seva presència. 

			Tanca el cotxe i es dirigeix cap a l’estreta porta de fusta que dona a la plaça, emmarcada per uns arbustos densos i més alts que ella, que no li permeten veure l’interior. 

			Truca al timbre. La resposta es fa esperar. No és fins a la segona vegada, que sent uns passos aproximant-se. 

			Finalment una senyora alta, vestida amb un caftà de lli i els cabells grisos recollits en una espessa trena, treu el cap per la porta. 

			—Sí? 

			—Hola, senyora Altarriba, que tindria un moment perquè li faci unes preguntes? 

			—Vostè és la periodista amb ínfules d’investigadora amiga de la pitonissa —diu sense amagar la seva desaprovació. 

			—Em dic Clàudia —respon de mal humor. Després recorda per què és aquí i s’obliga a canviar el to—: Que li fa res que entri un moment? 

			—Entrar per fer què? 

			—Li vull fer un parell de preguntes. 

			—Sobre què? 

			—Sobre els veïns. 

			—Aquest dos d’aquí davant? —Arrufa el nas—. Que no els coneix prou bé, ja? 

			—És important. 

			—Per què? 

			—No sé on és la Julie. 

			—Vaja, què li ha passat? Que s’ha perdut? —pregunta amb sorna. 

			La Clàudia li llança una mirada reprovadora. 

			—Està bé —accepta finalment la senyora Altarriba movent el cap d’una banda a l’altra. 

			L’Amèlia Altarriba avança pel caminet de lloses en silenci fins al finestral de vidre que separa el jardí del menjador i fa un gest desganat amb la mà a la Clàudia. 

			—Vol prendre alguna cosa? —A l’Amèlia no li fa gràcia la visita imposada, però això no vol dir que hagi de perdre les bones maneres, no és així com la va educar la seva mare. 

			—No, gràcies, només seran cinc minuts. 

			La resposta agrada a la dona, que seu a la butaca d’estil orien­tal. 

			—Doncs vostè dirà. 

			La Clàudia s’asseu al sofà que hi fa joc i fa una ullada al seu voltant. Un munt de quadres de mides diverses i sense cap relació entre si atapeeixen les parets. 

			—Quan va ser l’última vegada que va veure la Julie? 

			—Ahir. O potser abans-d’ahir. Què som avui, dilluns? —Mira el sostre com si hi hagués de trobar la resposta. 

			—Dimarts. Dimarts, 23 de setembre. 

			—No hi ha res com que et jubilin, eh? —Somriu sorneguera—. Doncs devia ser el dissabte, llavors. La vaig veure baixant a la platja, d’hora al matí, pel caminet del darrere. El meu fill va venir a passar el dia i a dinar i li vaig anar a obrir la porta. No ens vam dir res, la vaig veure d’esquena. 

			—A quina hora? 

			—Cap allà a les nou. Va venir a primera hora perquè m’havia d’arreglar quatre coses de l’ordinador, que jo no m’hi aclaria, i penjar-me un parell de quadres nous que vaig comprar la setmana passada a la galeria. 

			—I anava sola? 

			—Sí. 

			—I diumenge al matí, o ahir al matí, la va veure? 

			—No. 

			—Dissabte o diumenge a la nit, va sentir alguna cosa inu­sual, al barri? 

			—El mateix de sempre: la música alta fins a la matinada i escàndol a la piscina. A mi tant se me’n fot, ja, perquè em prenc una pastilla per dormir i llestos. Però aquest no és el tipus de comportament que s’espera en aquest barri, no senyor. —Remena el cap. 

			—Però la Julie no hi era? No la va veure? 

			—Que no! Ja l’hi he dit. Però vaig sentir un cotxe diumenge ben d’hora al matí. No em vaig prendre la molèstia d’aixecar-me del llit per espiar qui era, com comprendrà. 

			La Clàudia s’aixeca del sofà i atansa la mà a la seva interlocutora, que se la mira estranyada. 

			—Moltes gràcies per la seva col·laboració, senyora Altarriba. 

			—Què li ha passat, a la pitonissa? Ha desaparegut, doncs? 

			—No n’hi puc donar explicacions, ara mateix. Em sap greu. Però li agraeixo molt el seu temps i la seva hospitalitat, de veritat —diu mentre camina fins a la porta corredissa que dona al jardí. 

			—Té a veure amb aquella nena dels cabells pèl-rojos? Hi ha problemes al paradís? —deixa anar amb un somriure desvergonyit. 

			—Quina nena? —Es deté en sec i li clava els ulls. 

			—Una que va venir ahir al migdia. Van arribar amb el BMW del senyor Belart i van entrar-hi junts. Reien i feien l’idiota. Pel que jo sé, encara no n’ha sortit. I dedueixo que la pitonissa no hi és, així que... 

			—Gràcies per la informació, senyora Altarriba. —La Clàudia li dona l’esquena i avança pel camí de lloses a pas ràpid—. No es molesti, no cal que m’acompanyi. 

			—De res, reina. Un plaer ajudar les celebritats del país! —replica des de la butaca, satisfeta d’ella mateixa.  

			L’una per l’altra 

			Jacint 

			 

			La Ferrera. El Prat de Llobregat  

			27 de setembre de 2025 

			 

			—Però es pot saber què et passa? —xiuxiueja la Dolores mentre ajusta amb delicadesa la porta de l’habitació i empeny en Jacint cap enfora—. És que et vols ficar en problemes o què? 

			En Jacint arrossega les espardenyes fins al final del passadís, on hi ha un lavabo, i li fa un gest amb la mà perquè l’acompanyi. Quan ella hi arriba amb ulls impacients, ell anuncia en veu baixa: 

			—Hi ha una noia morta al moll d’aquí baix. 

			—Però què dius?! 

			—El que sents. L’he trobada entre el canyissar ara quan venia a la Torre. 

			—Però... no ho entenc. Qui...? Com...? 

			—Em pensava que era la Dèlia. Porta la seva roba, aquella faldilla curta texana i el jersei amb els botons daurats a les mànigues... i té els cabells igual que ella. Per això estava tan nerviós, Dolores: venia a dir-ho al senyor Domènech i no tenia ni idea de com fer-ho. Però si no és ella... 

			—Mare de Déu! Mare de Déu Santíssima! —Els seus ulls miren al cel i comença a moure el cap d’una banda a l’altra. 

			—Què? Què passa? 

			—Ahir van estar amb la Laura, tancades a l’habitació arreglant-se per a la Festa Major. Li va deixar roba, Jacint, li va deixar la seva roba a la Laura! I si és ella? I si és la Laura? 

			En Jacint remena el cap. 

			—No, no pot ser la Laura. —Només de pensar-ho el cor li fa un bot—. Ja t’he dit que té els cabells com la Dèlia, castanys i llargs. 

			—N’estàs segur? —pregunta la Dolores amb la mà al pit i els ulls plorosos. 

			—Que sí, hòstia! Que sí! —Però ella pot discernir l’ombra del dubte a les paraules d’en Jacint. 

			—Però li has vist la cara, Jacint? L’has vista? 

			—Però com vols que l’hi hagi vist? Si ho hagués fet, hauria vist que no era la Dèlia. Està de bocaterrosa, no he volgut moure-la, ni tocar-la. 

			Tots dos comparteixen uns segons de silenci incert, fins que finalment la Dolores l’agafa del braç. 

			—Porta-m’hi —diu decidida. 

			—Però el senyor Domènech... No hauríem de...? 

			—Ara ja no ve de vint minuts. Vint minuts no canviaran res i jo vull veure qui és aquesta noia. Vull descartar que no sigui la Laura. 

			Ell dubta un moment, però tot seguit arronsa les espatlles. 

			—Està bé, d’acord. Anem-hi. 

			De nou té aquella sensació que la brillantor del sol i aquella bonança de brisa amorosa són tota una incongruència gairebé ofensiva, en aquell moment. Com si a l’univers li fos absolutament igual la pèrdua d’una vida jove i innocent; que segurament és el cas. Tot segueix igual, indiferent, acompanyat d’aquell silenci que ha passat de ser agradable a inquietant, trencat pel cant aparentment despreocupat dels ocells. 

			—És allà. —Assenyala el cos entre els canyissars que rumoregen una pregària en un llenguatge que ell no entén. 

			La Dolores dubta un moment. 

			—No m’hi acompanyes? —pregunta. 

			—No crec que sigui bona idea tocar-la. Segur que ens ficarem en problemes. 

			Ella mira la figura que intueix entre les canyes. Intenta fer el cor fort, però no acaba de decidir-se a fer el primer pas. 

			—Només que t’hi acostis una mica veuràs els cabells castanys. No pot ser la Laura. —En Jacint il·lustra les seves paraules amb un moviment rotund de cap. 

			La Dolores fa una profunda inspiració pel nas i finalment avança entre les canyes, les seves espardenyes de color beix tintant-se del marró del llot. Sis metres després es tapa la boca amb la mà: ara distingeix el cos perfectament. 

			—Va descalça... —murmura. Amb els ulls ressegueix el contorn d’aquell cos sense vida, de les extremitats inferiors al cap. De seguida hi nota el defecte, el sintetisme i la falta de lluentor, l’encrespat exagerat en la fibra capil·lar. Sense pensar-s’ho, agafa un tros de canya i l’acosta al cap, enfonsat en el fang. En Jacint la segueix amb la mirada. 

			—Es pot saber què fas? —No pot evitar acostar-s’hi, tem que la Dolores farà alguna cosa que els ficarà en problemes amb el senyor Domènech primer i les autoritats després. 

			La Dolores no respon, està molt concentrada allargant el braç amb el pal cap a la mata de cabells castanys. 

			—Però, Dolores!, para, ostres, que no pots tocar-la així! Para! 

			Ella el segueix ignorant, ha aconseguit per fi introduir la canya partida en dos entre els cabells i aquesta s’hi ha quedat enganxada. Ara la mou cap a ella altre cop, amb una força que esgarrifa en Jacint, fins que per fi la mata castanya de cabells es desplaça tota ella, com una medusa de rínxols, i queda penjant de la canya, deixant el descobert uns cabells rossos i curts que els són maleïdament familiars. 

			En Jacint cau de genolls al fang i una llàgrima li rellisca silenciosa per la cara. És incapaç d’aconseguir que el crit ofegat de dolor li surti de la gola. 

			Una relació complicada 

			Rai 

			 

			Casa Pinto. Sitges 

			23 de setembre de 2025 

			 

			—Per Déu, quin avorriment! —exclama la Milena mentre obre i tanca els calaixos de la taula del despatx procurant fer el mínim soroll possible—. Puc sortir ja o què? 

			—Espera un moment, hòstia! —En Rai aparta el rostre de la finestra i dirigeix el seu crit apagat cap a la porta del despatx. La Clàudia engega el cotxe i fa marxa enrere per enfilar el carrer de la Lluna. Val, ja està. 

			La noia obre la porta, vestida només amb una de les camises de màniga llarga d’en Rai, i es dirigeix cap a ell seductorament queixosa. 

			—No entenc per què me n’he d’amagar, del que fem tu i jo. Em pensava que teníeu una relació oberta, amb la teva dona. 

			—No és la meva dona. No estem casats. 

			—Doncs la teva parella, el que sigui. No és aquesta, la gràcia de les relacions obertes? 

			—Ara és diferent. 

			—Per què? —La pèl-roja introdueix la seva mà lànguida sota la samarreta d’en Rai i li acaricia els pectorals amb les puntes dels dits. 

			—Perquè no sé on és, hòstia! Sembla que se l’hagi empassat la terra! —Li aparta la mà freda bruscament. 

			—Vols dir que t’ha abandonat? —pregunta divertida. 

			—No diguis ximpleries, Milena. —La formulació de la possibilitat l’ofèn—. Però si li ha passat alguna cosa no vull que se sàpiga que jo era aquí amb tu, ni que tenim una aventura, entesos? 

			—No sé de què parles... Jo no hi era, aquí. No hi soc. Això és tot un somni... —diu tornant a la càrrega, la mà per dins de la part frontal del pantaló—, un somni fantàstic, però només un somni... 

			En Rai es deixa fer. Tampoc cal ser tan estricte. El mal ja està fet. La porta està tancada amb clau i, tenint en compte que la Clàudia ja ha marxat, no vindrà de deu o vint minuts fins que es tregui la Milena de sobre. Se sent frustrat per la desaparició de la Julie, potser fins i tot una mica espantat. I la Milena és una bona oportunitat per desconnectar d’aquests sentiments incòmodes amb què mai ha sabut conviure gaire estona. 

			Però, sigui com vulgui, val la pena recordar que a ell no el deixa mai ningú, es repeteix mentre ella li obre la bragueta; sempre, sempre, és ell qui deixa els altres. 

			Una altra relació complicada, però de manera diferent 

			Clàudia 

			 

			Comissaria dels Mossos d’Esquadra. Sitges 

			23 de setembre de 2025 

			 

			Abans d’entrar, torna a marcar els números de telèfon de la Julie. Primer el que fa servir professionalment. Després el particular. Tots dos segueixen apagats. Deixa un missatge a la bústia de veu de tots dos: 

			—Julie, soc la Clàudia. Truca’m. 

			Penja i se sent absurda. Sap perfectament que si la Julie es trobés en perill i pogués trucar ja ho hauria fet. O està en una situació delicada i no ho pot fer, o no està en cap situació delicada i no vol fer-ho. Però si la Julie hagués planejat marxar, desaparèixer —una cosa que, en el fons, tampoc li costaria tant d’entendre—, no l’hi hauria dit, a ella? A la que se suposa que és la seva millor amiga? Sigui com sigui, si se n’hagués anat hauria agafat totes les seves coses, o algunes, no? Què devia portar exactament a la bossa quan va marxar? Decideix que abans de tornar a casa farà una altra visita a en Rai. Entrarà a l’habitació de matrimoni. Mirarà si el biquini rosa encara continua penjat al pom de la porta. I aprofitarà per dir-li que ha fet efectiva la denúncia. 

			Entra a la comissaria amb l’aire més despreocupat de què és capaç. 

			—Hola, Clàudia! Com anem? —li pregunta la Mariona amb una alegria que li sembla genuïna.  

			—Molt bé. Fantàstic. Superb. Volia parlar amb en Pau. Hi és? 

			—Fa mitja hora que està reunit a la sala, no els deu faltar gaire per acabar. Seu, seu aquí i explica’m què tal et va mentre l’esperes. Tens algun projecte nou al cap? Mira que de casos aquí no ens en falten, si necessites idees! 

			—Vaig fent, vaig fent, gràcies. Sí que tinc una nova idea al cap —menteix—, així que estic prou il·lusionada... 

			—Segur que ho faràs genial. —D’alguna manera, el comentari la fa sentir encara pitjor. Per sort, el telèfon de la centraleta interromp la conversa. La seva interlocutora fa un senyal amb el dit i atén la trucada. 

			La Clàudia aprofita l’oportunitat per aixecar-se i repassar les fotografies de la gent desapareguda al pòster de la paret. Potser la Julie acabarà aquí. Se li remou l’estómac només de pensar-ho. S’impacienta per moments. Sap perfectament que les primeres hores i dies d’una desaparició són clau per a una bona resolució, li ha sentit dir un munt de vegades al seu germà i ho ha vist multitud de vegades en els casos que ha estudiat. I ja han passat més de dos dies. 

			Les passes i conversa entre els mossos que surten de la sala de reunions trenquen el quasi silenci típic de qualsevol oficina: timbres de telèfons que sonen un parell de vegades, la cadència dels dits prement els teclats amb diversos ritmes, la màquina de cafè que de tant en tant expulsa aquell líquid marronós i aigualit. Avui sembla una tarda tranquil·la. 

			—Clàudia. —Somriu en Pau amb un punt d’inquietud—. Quina sorpresa... 

			—Ei —somriu també ella—, tens un moment? 

			—Per a tu, sempre, germaneta —diu mentre li pica l’ullet—. Espero que no t’hagis ficat en un altre embolic —fa sorneguer—. Acompanya’m al despatx. 

			El segueix a través del passadís que formen les diferents taules de color gris, intentant que les mirades curioses d’alguns dels companys del seu germà que coneix de fa anys no l’afectin en excés. Segur que n’han parlat, de tot plegat, però ara no vol pensar-hi, en això. 

			Tanmateix, no pot evitar estar segura del que estan pensant. 

			Entra al despatx i es deixa caure a la butaca en què sap que en Pau fa les becaines quan fa guàrdia i té vint minuts lliures. 

			—Tu diràs —diu el seu germà. 

			—La Julie ha desaparegut. Vull posar una denúncia. 

			—La teva amiga? La que llegeix les cartes? 

			Ella fa que sí. 

			—Des de quan? —Detecta un cert escepticisme en el seu to. 

			—No ho sé exactament. Dissabte al matí o al migdia. 

			—És a dir, entre quaranta-vuit i setanta-dues hores, doncs. N’estàs segura? 

			—No. Té el mòbil desconnectat des d’ahir, segur, que és quan la vaig trucar perquè no es va presentar a fer el cafè. Però potser des d’abans, perquè dissabte havia d’anar a una consulta a Barcelona, i ja no se n’ha sabut res més. 

			—Què en diu el seu marit, de tot això? 

			—No és el seu marit. 

			—És igual, ja m’has entès. 

			—Ell diu que la Julie va agafar el cotxe dissabte al matí per anar a la consulta i que des de llavors ja no ha pogut contactar amb ella. 

			—Creus que hi té alguna cosa a veure? 

			—No ho sé. Va tornar a casa amb una noia pèl-roja, i crec que ella encara hi era, aquest matí. 

			—Veig que ja has començat a investigar pel teu compte. —Fa un breu silenci—. Clàudia, saps que no tens potestat per fer-ho... 

			—He fet el que qualsevol amiga faria. I encara que no sigui mossa, tinc dret a preguntar el que em sembli. 

			—Sí, això ho tenim clar. 

			—Ja sé que no et prens seriosament la meva feina, però no és això, el que estem discutint ara mateix. 

			Ell assenteix, conciliador. 

			—I això de la noia que s’està amb ell ho has sabut per... 

			—Una veïna. 

			Li fa una mirada barreja de desaprovació i admiració. 

			—Soc aquí, no? —replica ella—. Estic fent el que qualsevol ciutadà faria. Quin és el problema? 

			—Cap, cap. No hi ha cap problema. Però això d’en Raimon Belart em sembla que no és cap novetat i... 

			—Tant se val. Ella està il·localitzable i, per tant, desapareguda. Redactaràs la denúncia, oi? 

			—Sí, esclar. —Però ella sap que ho acaba de decidir ara mateix, probablement per treure-se-la de sobre. 

			—Qui se n’ocuparà? Tu? 

			—El Quim i la Cecília, m’imagino. Si més no, de moment. 

			—Amb la teva supervisió? —És més una pregària que una pregunta. 

			—Sí, amb la meva supervisió. Però tu no enredis, entesos? Una cosa és comentar casos que ja han passat i estan tancats i, una altra, posar-se a investigar-ne un a la babalà... 

			—Ahà. 

			—Clàudia... podria ser perillós. 

			—Que sí, que sí. El que tu diguis. 

			Ell fa un mig somriure, inclina lleument el cap i la mira amb ulls de preocupació moderada. 

			—Estàs bé, Clàudia? 

			—No, estic preocupada per la Julie. 

			—A part d’això, vull dir. 

			—Vaig tirant. 

			—Encara vas a la psicòloga? 

			—A vegades. Tot i que penso que una birra amb l’amiga adequada és més eficaç i econòmic. El que passa és que ara no la trobo enlloc, la meva amiga. —Somriu cínicament. 

			—Si hi ha professionals del tema deu ser per alguna cosa, oi? T’està anant bé, no? 

			—Magnífic. —S’obliga a somriure—. Òptim. No podria anar millor. 

			Ell remena el cap i mig somriu. 

			—Bé. Aleshores, seguim. Redactem aquesta denúncia. 

			—Gràcies, Pau. 

			—De res, germaneta, només faig la meva feina. 

			I l’hi agraeix, és clar que sí, però de cap de les maneres té la intenció de quedar-se amb els braços plegats quan sap que és molt possible que la Julie la necessiti més que mai. 

			Un incident a la Ferrera  


			Mateu 

			 

			Torre Vella. La Ferrera. El Prat de Llobregat 

			27 de setembre de 2025 

			 

			La comitiva espera en silenci que l’ampla tanca pintada de color verd avanci de costat, feixuga i lenta, fins que senten el clac final que separa de nou la propietat de tot el que l’envolta. Tanmateix, la seva efectivitat ja no es percep de la mateixa manera. Potser havia estat una il·lusió, tot plegat, ara que han vist clarament que ha estat insuficient per mantenir el mal apartat d’aquells terrenys. I és que encara és massa d’hora perquè algun d’ells es plantegi que potser aquesta no és l’única possibilitat, que potser aquell mal es troba a l’altra banda de la tanca. 

			—Ens n’ocuparem nosaltres, Teresa —diu el senyor Domènech observant els ulls humitejats de la dona, encorbada pel dolor—. Et prometo que pagaran pel que han fet. 

			Ella mira la carretera per on ha vist com desapareixia la furgoneta que transporta el cos de la Laura i esclata a plorar de nou. En Mateu Domènech l’arrauleix entre els seus braços i la consola breument. Després, l’agafa suaument per les espatlles i la guia amb paciència cap a la casa, que es troba a escassos metres i custodia l’entrada dels forasters a la propietat. 

			—Ara us faré arribar un parell de medicaments perquè estigui més tranquil·la i faré venir en Bartomeu perquè li faci una ullada —anuncia a la Cati, la germana de la Teresa, que l’acompanya a l’interior—. Vindré d’aquí a un parell d’hores, quan ho hagi gestionat tot. Sobretot: que ningú toqui res de l’habitació de la Laura. Entesos? 

			La Cati assenteix i desapareix amb la Teresa cap a la foscor que les acompanyarà, probablement —encara que potser amb una intensitat una mica més tènue amb el pas del temps—, la resta de les seves vides. 

			En Mateu Domènech fa mitja volta, puja al cotxe i ordena a la Siri que marqui el número de telèfon que ha introduït a l’agenda fa escassos minuts, abans de començar a enfilar el camí de terra cap a la Torre Domènech. 

			—Levy. —Només ha trigat dos tons a respondre. 

			—Soc en Mateu Domènech, l’Antoni Roure m’ha passat el seu contacte. 

			—Encantat de conèixer-lo, senyor Domènech. Espero que no em truqui per encarregar-me un cas, perquè malauradament no puc agafar-ne cap més, ara. 

			—És important. 

			—No ho dubto pas, però no disposo del temps necessari per agafar un altre cas i treballar-hi com cal, ara mateix. De totes maneres, el puc derivar a un altre company molt eficient que segur que... 

			—Per què no deriva el cas que té entre mans a aquest altre company i agafa el meu? 

			—És una idea molt original —respon en Levy sense amagar la ironia—, tot i que segurament a aquesta altra persona no li semblaria bé, oi? En tot cas, no funciona així, això. 

			—És un assassinat. Han mort la millor amiga de la meva filla. 

			—Em sap greu. Suposo que deu haver informat la policia i... 

			—Sí, esclar que els he avisat —l’interromp—, i resulta que en Roure m’ha passat el seu telèfon. 

			—Això no té sentit, ell sap perfectament que no puc investigar cap crim que sigui un cas obert —declara en Levy. 

			—Aquesta és una qüestió que hauria de parlar amb ell. Però estic segur que no ho ha fet perquè sí. Tinc la sensació que tots dos coneixem el tipus d’home que és. 

			Es fa un breu silenci. 

			—Portava la roba de la meva filla —afegeix en Mateu Domènech—. La víctima, la noia morta, anava vestida amb roba de la meva filla i portava una perruca que imitava els seus cabells. 

			Un altre cop el silenci. Sens dubte ha captat la seva atenció. 

			—Creu que volien matar la seva filla? —diu en Levy finalment. 

			—És molt possible. 

			—O que li han volgut enviar un missatge. 

			—També és molt possible. 

			—I la policia ho sap. 

			—Evidentment. 

			—I en Roure li ha donat el meu telèfon. —Gairebé sembla que parli per a ell mateix. 

			—Sí, senyor. 

			—Té guardaespatlles, oi? 

			—Sí, però... 

			—Deixi’m veure què hi puc fer —el talla. 

			—Així que accepta el cas —diu alleugerit en Domènech, sense amagar el triomf en les seves paraules. 

			—Anem per parts. Tinc un forat avui a les quatre. El vindré a veure i en podem parlar. 

			—Perfecte, l’adreça és... 

			—Sé on és la Ferrera, senyor Domènech. Conec la zona. Picaré a l’intèrfon de la Torre Vella perquè m’obrin la tanca. 

			—D’acord, el vindré a rebre allà. —Fa un breu silenci, i després afegeix—: Gràcies, de veritat, li agraeixo l’esforç. 

			—No me les doni encara. Fins després. —I penja el telèfon. 

			En Mateu Domènech exhala finalment la creixent tensió acumulada des que ha obert els ulls a primera hora del matí. Després, atura el T-Cross negre al camí, envoltat de pins i canyissars, mira al seu voltant per assegurar-se que està sol i, per fi, esclata a plorar. 

